S’inaugura la III edició del Festival l’Eliana Cinema.
04 de setembre de 2018

El passat dilluns 3 de setembre s’inaugurava oficialment el Festival de curtmetratges l’Eliana Cinema, amb una presentació en el saló de plenaris de l’Ajuntament. La presentació va córrer a càrrec de membres de l’organització i de l’Alcalde i Regidor de Cultura, Salva Torrent, amb la presència també de Pedro Uris, en representació del jurat, i Marino Darés, cineasta elianer que presentava el seu segon llargmetratge, Halcón Ciego, dins del marc del Festival.

A la presentació es va fer un balanç de la Secció 72h, activitat que va desenvolupar-se durant el cap de setmana, i es va procedir a explicar tots els esdeveniments que tindran lloc al llarg d’esta setmana. El primer de tots, la projecció de la pel•lícula “Halcón Ciego” prevista ahir al cinema d’estiu i què finalment es va haver d’ajornar a causa de la pluja, al pròxim dijous a les 19.30h en el Auditori Municipal.

Per altra banda, com a membre del Jurat, Pedro Uris va fer una valoració general sobre els curtmetratges finalistes del Festival, referint una gran diversitat de temes i estils i destacant l’alta qualitat tècnica i narrativa de tots ells.

A més, Pedro ha participat activament en diferents activitats del Festival i hui 4 de setembre, impartirà un curs d’Introducció al Guió Cinematogràfic al Centre de Formació de Persones Adultes de l’Eliana, a les 18.00h.

Així doncs, el Festival l’Eliana Cinema continua amb la seua agenda d’esdevenimets i activitats al voltant del cinema durant tota esta setmana, i clausurarà la seua III edició amb el lliurament dels premis i l’Espiral Daurada, el pròxim diumenge 8 de setembre.